**Kvalitativ metode.** De kvalitative metoder handler om at indfange det specifikke, det særegne, det detaljerige og ikke mindst dybden. Det kunne f.eks. være en holdning eller en bestemt opfattelse af noget eller nogen

De kvalitative metoder vil ofte centrere sig om en eller anden form for fortolkningsproces. De søger ikke efter lovmæssigheder eller neutrale observationer af virkeligheden, men mere mod en forståelse og tolkning af den sociale virkelighed. **Kvalitative metoder** kan man typisk se i brug i casestudier eller interview, hvor forskeren observerer eller stiller detaljerede spørgsmål til et eller nogle få mennesker. Her har data karakter af samtaler, beskrivelser og udsagn, der ikke umiddelbart kan sættes på talform. Den kvalitative metode benyttes især inden for den humanvidenskabelige og dele af den samfundsvidenskabelige tradition i psykologi.

Når den kvalitative metode benyttes inden for psykologien bliver mennesker studeret som subjekter, der i kraft af deres frie vilje og forskellige erfaringer handler ud fra hver deres motiver eller intentioner. For overhovedet at forstå dem, må forskeren spørge ind til deres tanker og følelser og få indblik i deres nære oplevelses- og livsverden. Formålet er først og fremmest at finde frem til det særlige, til de mange forskellige og samvirkende faktorer, der indvirker på nogle menneskers liv i helt bestemte livssituationer eller kontekster. Det overordnede formål her er forståelse ogfortolkning. Disse metoder producerer det man ville betegne som mere bløde data.

**Kvantitativ metode.** De kvantitative metoder er mere deskriptive i deres udtryksform. Fokus er her at kvantificere data, altså at gøre forskellige psykologiske fænomener målbare. Disse metoder søger generelle beskrivelser af et psykologisk fænomen, som kan udtrykkes i fx talmateriale. Ét eksempel kunne være en intelligens- eller personlighedstest, hvor man søger et numerisk tal som grundlaget for individets IQ eller personlighed. Kvantitativ metode dækker også eksperimenter og forsøg, hvor man søger at isolere konkrete variabler og opstille generelle forklaringer på de observerede fænomener.

Det overordnede formål med disse metoder er beskrivelse og forklaring. Disse metoder producerer mere hårde data.

**Kvantitativ metode** kan man typisk se anvendt i spørgeskemaundersøgelser og eksperimenter. Her er det karakteristisk, at undersøgelsens resultater dokumenteres med forskellige talværdier og målinger, og det er netop det, der kendetegner den kvantitative metode. Den gør brug af data, der kan udtrykkes i tal og måles eller tælles. Man vil typisk bearbejde datamaterialet med statistiske analysemetoder for at finde sammenhænge mellem de enkelte data.

Når den kvantitative metode benyttes indenfor psykologien, bliver mennesker (eller dyr) studeret som objekter, der har en række kendetegn tilfælles (fx biologi, køn, social klasse, etnicitet). Formålet er først og fremmest at finde frem til almene lovmæssigheder eller til det generelle eller typiske i den måde, mennesker fungerer på.

En vigtig ambition, når man benytter kvantitativ metode, er at nå frem til en fuldstændig objektiv beskrivelse af virkeligheden. Derfor er det et fundamentalt krav, at der er kontrol med omstændighederne i de undersøgelser, forskeren foretager, så han eller hun ikke selv risikerer at påvirke resultaterne. Det er ligeledes kravet til objektivitet der gør, at forskeren benytter sig af data, der kan udtrykkes i tal og kvantificeres. Den kvantitative metode anvendes først og fremmest inden for den naturvidenskabelige tradition og inden for dele af den samfundsvidenskabelige tradition i psykologi.

|  |  |  |
| --- | --- | --- |
|  | **Kvantitativ metode** | **Kvalitativ metode** |
| **Empiri** | Hård data i form af: | Blød data i form af: |
| **Formål:** |  |  |
| **Typiske undersøgelsesmetoder:** |  |  |
| **Eksempler på undersøgelsesspørgsmål:** |  |  |
| **Styrker/svagheder** |  |  |